DRÖG AÐ REGLUGERÐ

**um mælingu skipa með lengd allt að 24 metrum.**

**KAFLI 1**

**Gildissvið og orðskýringar.**

1. gr.

*Gildissvið.*

Reglugerð þessi gildir um öll skráningarskyld skip með skráningarlengd allt að 24 metrum.

Reglugerðin gildir um skip sem hafin er smíði á, er breytt þannig að áhrif hafi á mælingu, eða eru keypt til landsins eftir gildistöku hennar.

Skip, mæld samkvæmt eldri reglum er heimilt að mæla samkvæmt gildandi reglum, óski eigandi eftir því.

Smíði telst hafin þegar smíðasamningur eða samningur um breytingu liggur fyrir. Ef smíðasamningur eða samningur um breytingu liggur ekki fyrir telst smíði hafin þegar:

1. kjölurinn er lagður eða bolur steyptur; eða
2. smíði tiltekins skips er greinilega hafin; eða
3. samsetning er hafin á og er orðin að minnsta kosti 1% af áætluðum heildarþunga alls smíðaefnis, hvort heldur er minna.

Samgöngustofu er heimilt að veita undanþágu frá ákvæðum þessara reglna, þegar um er að ræða skip afbrigðilegrar gerðar eða til mjög sérhæfðra nota.

2. gr.

*Orðskýringar.*

Í reglugerðinni er merking eftirfarandi hugtaka sem hér segir:

1. *Brúttótonnatala* er heildarstærð skipsins, mælt samkvæmt reglum þessum.
2. *Skráningarlengd* er sú lengd skips, sem lögð er til grundvallar við stærðarmælingu þess samkvæmt reglum þessum.
3. *Skráningarbreidd* er sú breidd, sem lögð er til grundvallar við stærðarmælingu þess samkvæmt reglum þessum.
4. *Skutvirki* er til dæmis geymir, opinn eða lokaður, skriðbretti, stýrisfesting eða hver sá annar búnaður sem festur er aftan á skut.
5. *Stafnvirki* er framlenging á bol sem getur verið hluti af stefni.
6. *Jafnvægisstýri* eru stillanlegar plötur á skut sem er fjarstýrt með vélrænum hætti, til dæmis frá stýrishúsi. Jafnvægisstýri er til að stjórna stafnhalla eða draga úr halla meðan skipið er á ferð.
7. *Svalir* er pallur eða svæði aftan við aftasta hluta þilfars, sem nota má til þess að bera afla, veiðarfæri eða annan búnað, og er fasttengdur skipinu.
8. *Síðustokkar* eru opin eða lokuð rými eða bretti sem eru settir utan á síður skipa.
9. *Mesta lengd, Lm,* er heildarlengd skips sem lögð er til grundvallar við stærðar­mælingu þess samkvæmt reglum þessum.
10. *Utanborðsdrif* er hreyfanlegur framdriftsbúnaður sem getur jafnframt virkað sem stýri.
11. *Utanborðsvél* er hreyfanlegur framdriftsbúnaður sem getur jafnframt virkað sem stýri og er í heild sinni festur við gafl.
12. *Stýrisbúnaður* er búnaður sem er notaður til að stjórna stefnu skips, s.s. stýrisfjöður, stýrisás, allur drifbúnaður sem er nauðsynlegur til að snúa stýri hvort sem það er gert handvirkt eða með vél og annar aukabúnaður sem t.d. er ætlaður til að sýna stöðu stýrisfjaðrar. Festingar fyrir stýrisbúnað við bol eða skutvirki teljast ekki hluti stýrisbúnaðar.
13. *Hliðarskrúfa* er fastur drifbúnaður sem vinnur þvert á bol skips.
14. *Þilfarsbátur* er bátur sem hefur þétt þilfar stafna á milli, frá síðu til síðu, nema þar sem þilfarið er rofið af veðurþéttri yfirbyggingu og lúgum
15. *Opinn bátur* er bátur sem ekki er þilfarsbátur.

**KAFLI 2**

**Almennt.**

3. gr.

*Almennt.*

Áður en smíði skips hefst, eða svo fljótt sem verða má eftir að smíði hefst, skal eigandi eða skipasmiðastöð senda Samgöngustofu útreikninga á brúttó- og nettótonnatölu skipsins.

Þegar sótt er um skráningu skips, skulu liggja fyrir útreikningar á stærð skipsins.

Útreikningar á brúttó- og nettótonnatölu skipa skulu á skýran hátt sýna staðsetningu þverskurða, öll mæligildi og aðrar upplýsingar sem nauðsynlegar eru til að ganga úr skugga um rétta stærð skipsins. Útreikningunum skulu fylgja eftirgreindar teikningar og önnur gögn, eftir því sem við á:

1. aðalfyrirkomulag
2. línu- eða bandateikning
3. miðbandsteikning
4. langskurðarteikning
5. teikningar af yfirbyggingum og öðru sem áhrif hefur á mælingu ofan þilfars.
6. mæliskýrsla þess aðila sem er ábyrgur fyrir mælingu skipsins og tilgreinir með hvaða hætti mælingar voru framkvæmdar um borð í skipi og gerir Sam­göngu­stofu mögulegt að sannreyna framkvæmd og niðurstöður mælinga.

Allar teikningarnar og mæligögn skulu varðveittar hjá Samgöngustofu, sem fylgiskjal með mælingaskýrslum.

Samgöngustofa getur gert kröfu um viðbótarteikningar eða nánari upplýsingar um framkvæmd mælinga og skráningu mæligilda ef framangreindar teikningar teljast ófullnægjandi.

4. gr.

*Stafnvirki og skutvirki.*

Stafnvirki og skutvirki mælast ekki með í skráningarlengd skips, enda sé form þeirra og fyrirkomulag samkvæmt fyrirmælum þessarar greinar. Stafnvirki og skutvirki mælast undir öllum kringumstæðum með í mestu lengd.

Stafnvirki og skutvirki eru undanþegin skráningalengd þegar samanlögð lengd þeirra er innan við 4 % af skráningalengd og hæð skutvirkis er neðar en 11 cm frá þilfari eða framlengdri þilfarslínu.

Skutvirki og stafnvirki sem myndar brunn skal hafa op sem koma í veg fyrir sjósöfnun eða myndun flots vegna innilokaðs lofts og eru að flatarmáli, A, minnst:

A = 0,16 • rúmmál brunnsins.

Skutvirki er undanþegið skráningarlengd ef lengd þess nemur ekki meira en 4% af skráningarlengd og ekki er fest við þau hlutir eða búnaður að öðru leyti en:

1. útblásturslagnir gangi í gegnum skutvirkið,
2. hlífðargrind til varnar skuti bátsins, sé fest í skutvirkið,
3. stýrisbúnaður, s.s. stýrisás og drifbúnaður fyrir stýri sé fest við skutvirkið,
4. hliðarskrúfa sé fest við skutvirkið,
5. jafnvægisstýri sé fest við skutvirkið,
6. björgunarstigi sé festur við skutvirki.

5. gr.

*Svalir.*

Svalir mælast ekki með í skráningarlengd skips, enda sé form þeirra og fyrirkomulag samkvæmt fyrirmælum þessarar greinar. Svalir mælast undir öllum kringumstæðum með í mestu lengd.

Svalir eru undanskildar skráningalengd þegar þær ná ekki lengra aftur fyrir aftari mælipunkt skráningarlengdar, en sem nemur 4% af skráningarlengd.

Svalir skulu vera án styrkinga niður fyrir þilfar.

6. gr.

*Aðalmál.*

1Aðalmál skipa skulu mæld á þann veg sem greinir í kafla þessum.

2Skráningarlengd, Ls, skal mæld sem hér greinir:

1. Á opnum skipum skal skráningarlengdin mæld frá ytri brún spónfars eða ytri hlið plötustefnis að framan, að ytri brún spónfars eða ytri hlið plötustefnis að aftan. Skráningarlengdin skal mæld við efri brún borðstokks eða við sam­setn­ingu á bol og borðstokki á bátum úr trefjaplasti, nema bolur nái fram eða aftur fyrir borðstokkinn eða samsetninguna.
2. Á þilfarsskipum með mestu lengd allt að 15 metrum, skal skráningarlengdin, Ls, mæld á milli þeirra punkta þar sem neðri hlið mælingarþilfars mætir ytri hlið súðar við fram- og afturstefni eða ytri hlið plötustefna. Nái bolur skips eða einhver lokaður hluti skips fram eða aftur fyrir framangreinda punkta skal skráningarlengdin mæld á milli ystu punkta þeirra skipshluta í skut og stefni sem veita eða geta veitt skipinu aukið særými og aukna burðargetu. Á skipum með hluta þilfarsins lyftu, skoðast báðir hlutar þess sem mælingarþilfar. Þó skal mæla fram að samsetningu á hvalbak og bol þar sem lyftiþilfarið myndar hvalbak.
3. Á þilfarsskipum með mestu lengd 15 metra eða meiri, skal skráningarlengdin vera 96% af heildarlengd sjólínu við 85% af minnstu mótuðu dýpt, mældri frá efri brún kjalar að aðalþilfari, eða lengdin frá fremri brún stefnis að miðju stýrisáss á sömu sjólínu, ef hún er stærri. Á skipum, sem hönnuð eru með kjalarhalla, skal sjó­línan, sem lengd þessi mælist á, vera samhliða hannaðri sjólínu.

3Mesta lengd, Lm, er heildarlengd skipsins, þar með taldir allir fastir hlutar bolsins. Til fastra hluta bols teljast til dæmis skutvirki, perustefni, svalir, hlífðarlistar sem teljast hluti bolsins og festingar fyrir stýrisbúnað.

4Hins vegar skal ekki mæla gúm- eða trélista til hlífðar, utanborðsdrif, utanborðsvélar, handrið og hlífðargrindur við stýri, jafnvægisstýri, björgunarstiga eða stýrisbúnað. Þá skal ekki mæla auðlosanlega eða hreyfanlega hluta skips, svo sem fríholt, utanáhangandi akkeri eða sjósetningarbúnað fyrir léttbáta.

5Skráningarbreidd skips, B, undir 15 metrum að mestu lengd, skal mæld í þilfarshæð eða þar sem breidd þess er mest neðan þilfars á þilfarsskipum en þar sem breidd bolsins er mest á opnum skipum. Breiddin skal mæld á innri hlið síðu á skipum með málmbyrðing, en ytri hlið á skipum úr öðru efni. Þegar bætt er utan á bol skipsins síðustokkum eða rýmum skal mæla breidd til ytri marka slíkra skipa­hluta, ef stokkarnir ná út fyrir byrðing skipsins.

6Skráningabreidd skipa með mestu lengd 15 metra og lengri og að 24 metrum í skráningarlengd skal mæld í miðri skráningarlengd.

7Mótuð dýpt skips, D, skal mæld lóðrétt á miðri skráningarlengd skipsins sem hér greinir:

1. Á skipum án þilfars, skal dýptin mæld frá efri brún borðstokks að efri brún spónfars á kilinum eða innri hlið plötukjalar, nema á tréskipum, þar skal mælt niður að neðri brún spónfars á kilinum.
2. Á þilfarsskipum skal dýptin mæld frá neðri hlið þilfars við skipshlið að efri brún spónfars á kilinum eða innri hlið plötukjalar, nema á tréskipum, þar skal mælt niður að neðri brún spónfars á kilinum.

Ef formið á botni skips við kjölinn er ávalt, án skarpra skila, skal dýpt þess mæld að þeim punkti, sem framlengd lína frá efri hlið flata hluta botnsins, sker framlengda línu innri hliðar kjalarins. Sama gildir á þilfarsskipum með ávala þröm, þar skal mæla að þeim punkti sem framlengd lína neðri hliðar þilfarsins, sker framlengda línu flata hluta síðunnar.

7. gr.

*Mæling opinna skipa og mæling þilfarsskipa styttri en 15 metrar að mestu lengd.*

Ákvæðin í kafla þessum gilda um mælingu á opnum skipum með skráningarlengd allt að 24 metrum og þilfarsskipum með mestu lengd allt að 15 metrum. Samgöngustofa getur þó heimilað að opin skip lengri en 24 metrar séu mæld samkvæmt reglum þessum.

Brúttótonnatala, BT, skal reiknuð sem hér greinir:

BT = (Ls)² · B · 0,031 , þar sem

Ls = skráningarlengd skv. 2. mgr. 6. gr.

B = skráningarbreidd skv. gr. 5. og 6. mgr. 6. gr.

Nettótonnatala, NT, skal reiknuð sem hér greinir:

NT = BT · 0,3 , þar sem

BT = brúttótonnatala skv. gr. 2. mgr. 7. gr.

8. gr.

*Mæling skipa 15 metrar að mestu lengd eða lengri.*

Ákvæðin í kafla þessum gilda um mælingu þilfarsskipa 15 metra að mestu lengd eða lengri.

Við mælingu skal fara eftir ákvæðum í viðauka 1 í alþjóðasamning um mælingu skipa, sem undirrituð var í London 23. júní 1969.

Brúttótonnatala, BT, skal reiknuð sem hér greinir:

 BT = K1 · V, þar sem

 K1 = 0,2 + 0,02 · log10V

 V = heildarrúmmál allra lokaðra rýma skipsins í metrum.

Nettótonnatala, NT, skal reiknuð sem hér greinir:

 NT = BT · 0,3, þar sem

 BT = brúttótonnatala skv. 3. mgr. 8. gr.

**KAFLI 3**

**Mælibréf, verklagsreglur og gildistaka.**

9. gr.

*Mælibréf.*

Skip sem reglur þessar ná til, skulu hafa um borð íslenskt mælibréf útgefið af Samgöngustofu.

10. gr.

*Verklagsreglur Samgöngustofu.*

Samgöngustofa setur verklagsreglur um nánari framkvæmd og túlkun á ákvæðum þessarar reglugerðar.

11. gr.

*Lagastoð og gildistaka.*

Reglugerð þessi er sett samkvæmt 2. mgr. 2. gr. laga nr. 146/2002, um skipamælingar, með síðari breytingum og öðlast þegar gildi. Frá sama tíma fellur brott reglugerð nr. 527/1997, um mælingu skipa allt að 24 metrum, með síðari breytingum.